《中秋夜同林水部韩太史待月曾比部宅》
明代·李孙宸

三五蟾光隐玉楼，朋尊犹自惬清游。人从久客偏怜节，月似新寒不耐秋。

重露暗飘青桂落，微云时傍远空收。坐深彷佛冰壶里，肯惜酬歌永夜留。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。